Created: 20 Setembro 2007 20 Setembro 2007\n4.4545454545455 1 1 1 1 1 Rating 4.45 (55 Votes)\nDesde a Barca, Camariñas vese como unha illa de beleza\nCamarinas.eu naceu ca vontade de convertirse no voceiro mellor informado da Costa da Morte, no auténtico diario que propague a voz dos seus habitantes polo mundo adiante. Por iso non restrinxe a súa actuación só ao Concello de Camariñas, senón que ten intención de extender a súa actividade periodística a tódolos concellos que compoñen esa realidade xeográfica, cultural e social que é a Costa da Morte. Na nosa primeira expedición extramuros do Concello de Camariñas, auténtico epicentro da nosa actividade, camarinas.eu recalou na veciña Muxía onde entrevistamos ao seu novo alcalde, o socialista Félix Porto, o cal comentou para os nosos lectores as suás primeiras impresións sobre o estado no que atopou o Concello de Muxía e sobre cales son as claves que deben impulsar a colaboración futura entre Camariñas e Muxía, dous concellos veciños e irmáns.\n"O anterior alcalde de Muxía favoreceu urbanísticamente a determinados clans familiares"\nFélix Porto, Alcalde de Muxía\nSó é un o camiño que vai de Camariñas a Muxía, o camiño que percorreron os nosos pais, os nosos avós, os nosos bisavós: O camiño do mar. A Ría de Camariñas, auténtica patria común e indivisible para camariñáns e muxiáns, foi durante séculos a vía que uneu a dous pobos tan semexantes e cercanos, e sin embargo nalgúns aspectos tan lonxanos e diferentes. O mesmo sangue corre polas nosas veas, o mismo mar bravo embate contra as nosas costas, o mismo vento nordeste nos volve en ocasións tolos a todos, e os intereses e problemas que nos atinguen son os mesmos. Por iso mesmo a intención da visita de camarinas.eu á costa sur da nosa ría común era a de incidir no hermanamento dos dous concellos.\nA entrevista con Félix Porto tivo lugar nunha céntrica cafetería de Muxía, co fondo dunha vista incomparable de toda a ría. A mañá era desapacible e sorteando un mar picado pola marexada, precisamente pola vía marítima chegou a expedición de camarinas.eu ao porto muxián na embarcación "Buría" pilotada con man experta pola diputada autonómica Marisol Soneira. Unha vez feitas as presentacións comenzou unha entrevista que discorreu en todo momento nun clima de complicidade e entendemento:\nFélix conversando con Diego Alonso\nAgora que pasaron xa dúas semanas, ¿atópaste recuperado da Barca?\nSí, encóntrome xa perfectamente: como dis pasaron dúas semanas. A verdade é que este ano a festa da Barca discorreu de forma exemplar, a convivencia foi perfecta, estou moi orgulloso de que xente de toda España viñera a Muxía a disfrutar da festa, pero non podía ser de outra maneira porque o pobo de Muxía sempre foi un excepcional anfitrión.\n¿Que significa a Barca para un muxián?\nÉ algo moi especial que non se pode describir con palabras, levámolo no fondo da alma. Son os catro días días máis importantes do ano para un muxián. É unha festa que pode desfrutarse tanto de forma relixiosa coma de forma pagana, máis sempre dende o respecto ás creenzas dos demáis. Agora xa comezou a conta atrás ata a Barca do ano que ven.\n¿Aínda que un sexa socialista?\nUn bo socialista sempre debe respetar as creenzas dos demáis. Entendo que ser socialista e católico é perfectamente compatible.\n¿Que tal te encontras nestes primeiros cen días de mandato?\nUbicándome, deseñando un pouco o Concello que queremos. En moitos ámbitos estaba completamente abandonado. A excepción da capital municipal que é Muxía o 70% do Concello está sen saneamento. Polo de agora o máis básico son os servizos sociais para despois avanzar sobre o plano cultural que tamén estaba completamente olvidado.\n¿Como deixou o Concello de Muxía o anterior alcalde Alberto Blanco?\nHipotecado, sen recursos. Había unha contratación partidista dos servicios a empresas vinculadas ao Partido Popular. En definitiva, creouse unha rede clientelar coa intención de ter unha importante reserva de voto cautivo.\n¿Como se atopa urbanisticamente o Concello de Muxía actualmente? ¿É este un dos principais problemas de Muxía?\nÉ un dos grandes problemas que ten Muxía sen olvidarnos de outros. A estas alturas ten xa difícil solución. O que se fixo foi favorecer urbanísticamente a determinados clans familiares vinculados politicamente ao anterior alcalde.\nTrala entrevista que camarinas.eu lle fixo a Bautista Santos Ramos moitos dos nosos lectores defenderon que un dos seus principais acertos foi o impulso e a dinamización de todas as parroquias do Concello por igual; sen embargo en Muxía dise que a capital municipal foi a principal beneficiada e as demáis parroquias foron históricamente postergadas, ¿esta é a Muxía que te encontraches?\nSí, como xa che decía antes o resto do Concello estaba postergado, nun segundo plano, pero o pobo de Muxía tampouco foi o gran beneficiado, fixéronse unha gran cantidade de obras cara á galería. O actual porto de Muxía non lle gusta a ninguén. Tapáronnos o mar, quitáronolo. Meteron no porto uns búnkers que nadie entende que fan ahí. Gastáronse inxentes cantidades de diñeiro para nada.\nPichurri, Félix Porto e Marisol Soneira\n¿Coa túa chegada á alcaldía cumpríuse o soño da túa vida?\nSí, pero o meu soño é cumplir co compromiso adquirido co pobo de Muxía. O soño real de Félix Porto é lograr o pleno empleo, que Muxía sexa punteiro en moitos aspectos, lograr un Concello de Muxía con todos os adiantos do século XXI.\n¿Que tal son as relacións co BNG dentro do bipartito?\nMoi boas, cada un ten repartidas as súas áreas. Tivemos que definilas entre os dous partidos tralas eleccións. O saldo, a día de hoxe, é netamente positivo.\nPero a ideoloxía do PSOE, nacional e social-demócrata, ¿non está moi alonxada dos prantexamentos do Bloque?\nNon, non estou de acordo con iso. A ideoloxía do PSOE está moi próxima a do BNG.\nO tema da paralización e posterior reactivación do proxecto do Parador Nacional en Lourido, ¿non é realmente escandaloso?\nNon, este é un tema onde se enganou a opinión pública. A anterior corporación non tiña preparados os terreos para poñelos á disposición de Patrimonio do Estado. Nós xa estamos traballando para logralo.\n¿Cal foi a túa postura durante todo o contencioso da granxa de Pescanova de Touriñán?\nA favor. O anterior alcalde Alberto Blanco convocou un pleno extraordinario, ao que concorrerron duascentas persoas na Casa do Concello só para meternos o pobo enriba, pero nós estabamos a favor do proxecto. A nosa opción non foi moi ben entendida no seo da directiva do PSdeG-PSOE, pero o noso compromiso principal estaba co pobo de Muxía.\n¿Entón tamén estas a favor da granxa de Prodemar-Stolt Sea Farm en Merexo?\nEu polo que estou a favor é de traer inversións cara ao noso Concello, cara a Costa da Morte. No tema de Merexo é diferente se cabe ao de Touriñán, xa que significa que se non hai ampliación a empresa terá que pechar as instalacións: Ampliación ou desaparición, así de simple. O que non pode ser é manter a nosa costa como unha reserva, virxe para que determinadas persoas veñan a encontrala en este estado tres ou catro fins de semana ao ano.\nA Asociación de Percebeiros de Muxía, unha das máis respetuosas cas leis e o medio ambiente da zona, está a denunciar un furtivismo despiadado na súa xurisdicción, ¿que ten que dicir o Alcalde de Muxía sobre o estado desta situación?\nTeñen toda a razón. Non se pode deixar sen recursos a esta xente que está a traballar e conservar os seus recursos tan duramente. Dende a alcaldía terán total apoio e colaboración á hora de encontrar unha solución a este problema.\nFélix Porto en Xaviña co Presidente da Xunta Touriño\nFélix Porto mira de vez en cando preocupado o seu reloxio, esperábao un compromiso ineludible: unha boda. Sen embargo, unha vez feita a pregunta un torrente de palabras brotaban da boca dun alcalde volcado con todo o que teña que ver co seu concello\n¿Cales son os eixos que deben de impulsar o futuro socio-económico de Muxía?\nO turismo, a acuicultura, que sempre defendemos desde o PSOE muxián, e a Ría, que ten que servir de fonte de riqueza fundamental do noso Concello. Non olvides que Muxía é sobre todo un Concello mariñeiro.\nPolo que tí coñeces, ¿como eran as relacións do anterior Alcalde de Muxía co Concello de Camariñas?\nDescoñezoas pero imaxino que correctas.\n¿Hai química personal entre tí e Pichurri?\nSomos amigos. Os amigos se non teñen química xa non son amigos. Son moitísimos anos de convivencia política e personal: reunións de partido, comidas familiares, en fin, amistade persoal. É unha persoa da que me inspira moitísimo respeto toda a súa traxectoria.\n¿Esta boa relación persoal pode traer consigo grandes melloras ás dúas ribeiras da ría?\nIso esperamos os dous, somos novos no cargo. Os dous entendémonos ben entre nós e sabemos o que queremos, sabemos cales son as necesidades reais dos nosos concellos, e por iso podemos facer forza xuntos en Santiago ou donde faga falla.\nPero á hora de captar financiación de outras administracións (U.E., Goberno, Xunta, Deputación) Camariñas e Muxía, ¿compiten ou uníndose poden conseguir máis?\nNon pode haber competencia porque os dous reunímonos conxuntamente con altos cargos de Santiago constantemente para conseguir inversións, axudas, proxectos para os dous Concellos. Non hai competencia, hai obxectivos comúns entre Camariñas e Muxía.\nHai unhas semana pudo vérseche co Alcalde de Camariñas nunha coñecida industria conserveira de Camariñas, ¿deixou o mar de ter a importancia que tiña anteriormente para Muxía, para toda a zona?\nSalín sorprendido de Cerdeimar, en serio. Non debe ser fácil, a pesares de ser unha empresa con tanta tecnoloxía e con tanta competencia, sobrevivir nun recuncho tan apartadode Galicia tan ben como o están a facer. Pola miña parte donlles a noraboa á familia Cerdeiras de Camariñas e creo que hai que axudar e apoiar a este tipo de empresarios para poder acadar que o mar siga sendo a nosa principal fonte de riqueza.\n¿Gustaríache ver un día unha ponte estilo Golden Gate que cruzara a nosa ría?¿Sería eso posible?\nHome claro. Pero polo de pronto, esa ponte ten que ser virtual entre as xentes de Camariñas e Muxía para unirse en obxectivos comúns porque temos os mesmos problemas aos que hai que buscarlles as mesmas solucións entre os dous. Esa é a ponte que ten que haber entre Camariñas e Muxía.\n¿Como che gustaría pasar á historia do Concello de Muxía?\nGustaríame que me recordaran como o alcalde que consigueu a unidade de todos os muxiáns despois da fractura social que provocou o Prestige.\nComo colofón a unha cita marcada pola converxencia en aunar esforzos para conquerir unha mellora xeralizada en inversións, infraestructuras, axudas e todo canto sexa necesario para mellora-la calidade de vida dos nosos concellos, camarinas.eu fixo entrega ao alcalde muxián do xa clásico obsequio do noso diario: unha foto de Félix Porto con Pichurri, Alcalde de Camariñas durante a comida celebrada no merendeiro do Ariño, en Xaviña con motivo da visita do Presidente da Xunta de Galicia Emilio Pérez Touriño. Unha foto que a podedes atopar no mesmísimo despacho do Alcalde de Muxía.\nCaptura dun mero de 50 kilogramos no Porto de Camariñas


A Comisión de Seguimento de Publicidade Infantil detecta 16 anuncios que incumpren o Código Deontolóxico | Consumer\nAlgúns "anuncios" non cumpren a normativa por mesturar imaxes reais e ficticias que poden inducir a erro aos nenos\nA campaña de Nadal da Comisión de Seguimento de Publicidade Infantil detectou este ano 16 anuncios, dos cales 10 xa foron retirados polas propias empresas anunciantes, que incumpren distintas directrices do Código Deontolóxico paira Publicidade Infantil e algunhas disposicións legais. Nesta campaña analizáronse 1.024 anuncios emitidos polas diferentes cadeas de televisión.\nAlgúns dos “anuncios” incumpren o Código por mesturar imaxes reais e ficticias que, si non están suficientemente deslindadas e identificadas, poden inducir ao neno a erro sobre as prestacións e características reais do produto, sobre todo atendendo ás capacidades de comprensión dos menores aos que van dirixidos, segundo a Asociación Española de Fabricantes de Xoguetes (AEFJ). Entre estes anuncios atópase un da empresa Toys “R” Us, no que xoguetes convertidos en debuxos animados preséntanse con excesiva animación e movemento xunto con imaxes reais de nenos.\nOutros “anuncios” detectados incumpren a normativa por presentar a famosos como prescriptores do produto, o que explota a especial confianza do menor, a tenor da súa popularidade entre o público infantil. Entre estes atópase o anuncio do “Karaoke UPA DANCE”, de Giochi Prezziosi, no que aparecen personaxes da serie dun “Paso Adiante”.\nPor presentación dun menor en situación de risco, retirouse o anuncio do xogo de videoconsolas “Ghost Hunter” (Sony Playstation), que presentaba a unha nena rompendo o cristal dun espello paira introducirse no mundo virtual do videoxogo. Este tipo de anuncios poden resultar perigosos paira os menores, dada a súa tendencia e especial facilidade a imitar e reproducir situacións e escenas, segundo a AEFJ.\nPor incitación á violencia, suspendeuse a emisión do “anuncio” “Nokia Móbiles. Xogos paira móbiles”, porque nel pode lerse en pantalla a lenda: “Aquí é onde me leei a puñadas”, considerando que fai referencia a un comportamento violento sen diferenciar adecuadamente entre realidade e ficción, dado o público ao que se dirixe.\nDoutra banda, a Comisión de Seguimento advertiu aos anunciantes sobre a pouca legibilidad das lendas informativas e a escasa duración das mesmas en pantalla.\nAsí mesmo, anunciou a posibilidade de realizar na campaña próxima dúas visionados de publicidade, uno a mediados de novembro e un segundo un mes despois, de forma que poidan detectarse antes os posibles incumprimentos.\nEste ano a Comisión avaliou os “anuncios” tendo en conta as directrices do Código Deontolóxico de Publicidade Infantil, subscrito pola AEFJ, así como os aspectos legais e normativos derivados da Directiva de Televisión sen Fronteiras, abrindo a súa actuación a todas as empresas anunciantes de produtos infantís.\nanuncios infantil-gl publicidade


Noticias Persoal Contratacións Publicadas listas de contratación definitivas de varias categorías\nXoves, 15 Setembro 2016 08:46\tPersoal\t- Contratacións\nPublicada resolución que dá publicidade ás listas definitivas de selección temporal, derivadas do proceso de actualización das seguintes categorías sanitarias: facultativo/a especialista de área de psicoloxía clínica, farmacéutico/a de atención primaria, facultativo/a especialista de área de Medicina de Traballo, odontólogo/a de atención primaria, médico/a coordinador/a do 061, médico/a asistencial do 061, fisioterapeuta, logopeda, terapeuta ocupacional e traballador/a social.\nListas de contratación definitivas varias categorías. RESOLUCIÓN do 22 de agosto de 2016, da Dirección Xeral de Recursos Humanos, pola que se publica a orde de prelación e a puntuación definitiva obtida polas persoas aspirantes admitidas no proceso de actualización das listas de selección temporal de diversas categorías de persoal estatutario. Descargar PDF\nAs listas publicadas entran en vigor mañá día 16 de setembro. Contra esta resolución, que pon fin á vía administrativa, as persoas interesadas poderán interpoñer recurso contencioso-administrativo no prazo de dous meses, contados a partir do día seguinte ao da súa publicación, ante o xulgado do contencioso-administrativo competente. Potestativamente, e con carácter previo, poderase interpoñer recurso de reposición, ante este mesmo órgano, no prazo dun mes contado a partir do día seguinte ao da súa publicación.


Straight edge - Wikipedia, a enciclopedia libre\nO straight edge é un movemento contracultural ou estilo de vida nacido dentro da escena punk, en concreto dentro do hardcore, a comezos da década de 1980 nos Estados Unidos. Este movemento caracterízase pola defensa dunha actitude vital positiva e construtiva dentro do movemento punk, rexeitando prácticas consideradas como autodestructivas e negativas tales coma o consumo de drogas (incluídas as legais coma o alcol e o tabaco) e a promiscuidade sexual. A partir destes postulados tamén se relacionou fortemente con outros movementos coma o vexetarianismo ou o veganismo ata tal punto que unha parte dos straight edge consideran o veganismo coma un elemento definidor máis do movemento (o denominado vegan straight edge).\nO termo ten as súas orixes na canción Straight Edge de Minor Threat, banda de Washington DC considerada coma unha das iniciadoras do movemento.\n2.2 Nacemento e primeiros anos\n4.1 Vegan straight edge\n4.2 A hard line\n4.3 Tendencias relixiosas (Hare Krishna, Cristianismo)\nO X no dorso das mans é o máis famoso e importante símbolo do straight edge.\nVarias son as ideas centrais en torno as cales se organiza o movemento. A máis importante e da cal se parte é a de reformular a idea do punk como reacción ante os principios e valores sociais dominantes. Xa non valía a opción de refuxiarse nos paraísos artificiais para fuxir da sociedade, iso era algo propio de hippies, nin de caer no cinismo de afirmar que o consumo de drogas é un acto revolucionario, tratábase de acadar a verdadeira liberdade individual sendo crítico cos costumes sociais establecidos, os medios de comunicación de masas e as pautas de consumo, había que desenvolver todo o potencial das persoas vivindo de maneira sa e positiva na cultura punk.\nDeste xeito o Straight Edge enfatiza nun enfoque positivo da mocidade, a amizade, o traballo e o esforzo por acadar uns obxectivos para toda a sociedade, ou a participación nun proxecto común: a escena hardcore (ou se se prefire, o movemento punk, ou a subcultura punk). Este enfoque positivo é herdeiro da positive mental attitude (PMA, actitude mental positiva) promovida polos Bad Brains.\nEn relación con todo isto, o straight edge aposta polo non consumo de drogas (nos casos máis extremos fálase mesmo do café). Só as mentes despertas e conscientes poden transformar o mundo e as drogas alteran precisamente esa consciencia. Desde esta perspectiva, as drogas serían un mecanismo máis dos poderes establecidos para manter as masas sometidas.\nAs relacións humanas deben basearse no respecto. Por iso son condenadas as relacións promiscuas, por non se respectaren as persoas como tal, senón como meros obxectos de pracer. Considérase que este tipo de relacións acaban lixando as relacións humanas e contribúen a infravalorar ás persoas.\nPor último, aínda que non sempre ou non todas as persoas dentro do straight edge o consideren como parte integrante del, hai un posicionamento favorábel ao vexetarianismo e o veganismo. Considérase que, ao igual que o sexismo ou o racismo, o especismo está inxustificado e que os dereitos animais deben ser respectados. Desta maneira deféndese o non consumo de carne nin de produtos derivados de animais (ou produtos testados en animais). Por iso abrázanse posturas ecoloxistas e próximas ás organizacións de liberación animal.\nDave Peters, da banda straight edge Throwdown en Las Cruces, Novo México como parte do Warped Tour en 2007.\nEn boa medida o straight edge nace coma reacción ao estereotipo de punk, ou a do rockeiro en xeral, caracterizado polo consumo excesivo ou adicción ás drogas e desmotivado e inactivo. Fronte ás prácticas consideradas como autodestrutivas e negativas dos punks anteriores coa súa filosofía do no future, os straight edge preconizaban un cambio de actitude procurando unha participación no movemento punk que procurase unha maior acción na construción de alternativas sociais. Non se trataba de rexeitar a sociedade para estar simplemente á marxe dela, senón de construír un novo modelo de sociedade.\nA finais dos 70 e comezos dos 80, nas grandes cidades do leste dos Estados Unidos abundaban exemplos deste tipo de punks "autodestrutivos". Na escena de Washington DC, cidade na que naceu o straight edge, moitas persoas envolvidas no punk acabaron enganchadas á heroína ou a outras substancias e axiña comezaron a producirse mortes por sobredose. Estes feitos produciron un forte efecto sobre algúns dos membros máis novos da escena hardcore punk, que comezaron a rexeitar esta actitude, considerándoa cínica, destrutiva e nihilista.\nAdemais, hai que destacar algúns antecedentes de actitudes que adiantan os principios do straight edge. Algúns grupos xa fixeran en certa maneira unha crítica dalgúns dos aspectos nos que se incidiría posteriormente: The Modern Lovers a mediados dos 70 con cancións coma "I'm Straight" e "She Cracked" ou mesmo The Vibrators coa canción "Keep It Clean".\nEn primeiro lugar hai que destacar a influencia directa que tiveron os membros dos Bad Brains no nacemento do straight edge. Esta foi a banda máis influente da escena hardcore de Washington DC, converténdose nunha especie de padriños ou gurús do movemento na cidade. Algúns dos membros do grupo eran rastafaris e promoveron a positive mental attitude (ou simplemente PMA, actitude mental positiva) que, fronte á actitude destrutiva e nihilista da maioría dos punks, falaba de pensar en positivo para participar na escena. Entre os protexidos dos Bad Brains estaban algúns dos mozos que iniciaron o novo movemento.\nDeste xeito, un círculo de mozos e mozas da escena en torno a bandas como Teen Idles e Minor Threat, comezaron a defender unha nova actitude vital dentro do punk, rexeitando o consumo de drogas e a promiscuidade nas relación sexuais, e esforzándose por crear algo cunha actitude positiva e construtiva. Nacera o straight edge.\nA primeira vez que o termo foi empregado foi na canción de Minor Threat, Straigt Edge, onde se expoñen algúns dos principios deste estilo de vida:\n«I'm a person just like you / But I've got better things to do / Than sit around and fuck my head / Hang out with the living dead»\n(Son unha persoa exactamente coma ti / Mais teño mellores cousas que facer / Que sentar por aí e foder a miña cabeza / Saíndo cos mortos viventes)\nPouco a pouco o movemento foi adquirindo a súa propia idiosincrasia. Un "X" tatuado, pintado ou marcado dalgún outro xeito no dorso da man (ou noutras partes do corpo) converteuse nun sinal que identificaba á xente envolta no movemento. As orixes deste símbolo son explicadas por Michael Azerrad no seu libro Our Band Could Be Your Life: Scenes from the American Indie Underground 1981-1991 (2002) a través de varias entrevistas. Resulta que cando os Teen Idles chegaron de xira a San Francisco, o propietario do local no que ían tocar decatouse de que eran menores de idade, polo que decidiu marcarlles un "X" negro e ben grande na man para que non lles vendesen alcol na barra. A idea gustou aos membros do grupo e de volta na capital propuxéronllela aos diferentes locais da cidade para que os menores de idade puideran entrar nos locais e gozasen dos concertos sen consumir alcohol. Desta maneira naceron os concertos all ages, para tódalas idades, nos que os menores tiñan o acceso permitido sempre que se marcaren as mans cun "X". Pouco despois o "X" xa era asociado con este estilo de vida.\nCo tempo, nos fanzines, carteis etc. comezaron a estenderse diferentes formas de identificar o straight edge. Así xXx (a súa orixe está na substitución feita polo batería de Minor Threat, Jeff Nelson, das tres estrelas da bandeira de Washington DC, por Xs), sXe, hXc... eran indicadores de que se estaba a falar deste estilo de vida.\nNestes primeiros anos era habitual que bandas que fosen straight edge e bandas que non o fosen tocasen nos mesmos concertos, mas a cousa mudou algo coa radicalización dalgúns grupos de straight edge, que en certa maneira creou certa división dentro do hardcore.\nA comezos dos 80 este novo estilo de vida estendeuse con moita rapidez por toda a costa leste dos Estados Unidos, mais tamén pola costa oeste. O principal foco foi Washington DC con bandas como Minor Threat, State of Alert (S.O.A.), Government Issue ou Teen Idles, máis tamén destacou Boston, onde adquiriu un carácter máis dogmático e militante, con bandas como SSD, DYS ou Negative FX; ou Nova York. No leste estaban os 7 Seconds de Reno ou en California America's Hardcore (A.H.C.), Stalag 13, Justice League ou Uniform Choice.\nXusto cando a primeira vaga de bandas da xeración hardcore comezaba a decaer, apareceu unha xeración nova de bandas en Nova York que conformaron a denominada youth crew, a cal estaría formada por, entre outras bandas, Gorilla Biscuits, Judge, Bold, Youth of Today, Chain Of Strength, Sick of It All ou Slapshot, e que abrazaron, na maior parte dos casos, o straight edge. Así mesmo, foi esta xeración a que introciu os principios do vexetarianismo/veganismo. A canción de Youth of Today, No More adoita ser considerada coma a primeira en tratar estas temáticas: Meat-eating, flesh-eating, think about it. So callous this crime we commit. Co tempo converteuse nun principio ou idea importante dentro do movemento, sobre todo nos 90, consolidándose o denominado vegan straight edge.\nChegados a esta altura, o straight edge xa estaba consolidado como actitude e, case sempre, relacionábase cunha actitude militante por parte dos seus seguidores que, nalgúns casos, chegaba a posturas coma as da escena de Boston dos primeiros anos amosando intransixencia e certo fundamentalismo. Estes factores levaron a que algúns straight edge da primeira fornada, coma no caso do cantante e letrista de Minor Threat, Ian Mckaye, renegasen varias veces do straight edge en entrevistas. En relación con estas posturas extremistas estaría a hard line que sería a postura máis belixerante e que chega a ser hostil cara as persoas que non comungan cos ideais straight edge.\nNos 90, por tanto, existiu unha radicalización do movemento acompañado dun certo sectarismo con respecto ao resto do hardcore ou do punk en xeral. Estas características iranse diluíndo cara finais do século e coa chegada do ano 2000 as tendencias extremistas convertéronse en algo marxinal, ao tempo que o straight edge se integrou completamente no resto da escena.\nBanda italiana To Kill durante unha das súas presentacións.\nVencellado á youth crew e en concreto á youth of today, como introdutores do tema do vexetarianismo, veganismo e liberación animal, este movemento fíxose forte a mediados dos 90 con bandas militantes relacionadas co Frente de Liberación Animal, coma Earth Crisis, que defendían o respecto dos dereitos animais.\nDefende unha ética ecoloxista que respecta os dereitos dos animais. Esta tendencia defende manter unha actitude coherente con estes postulados non comendo carne, nin derivados (ovos, leite), e non utilizar coiros, peles, nin produtos testados en animais (champús, cosméticos) etc.\nA hard lineEditar\nEstá constituída polas interpretacións máis extremistas do straight edge e, aínda que minoritaria e reducida no espazo xeográfico en escenas locais moi concretas tivo certo éxito e repercusión nos anos 90. Esta tendencia apostaba por unha postura de confrontación chegando mesmo a ser hostil cara aquelas persoas que bebesen, fumasen etc. Estas posturas intransixentes e intolerantes perderon moito pulo xa desde finais dos anos 90.\nTendencias relixiosas (Hare Krishna, Cristianismo)Editar\nToda esta interpretación da realidade do movemento straight edge, nalgúns casos tan puritanista ou moralista, levou a que se vencellara con algunhas correntes relixiosas.\nA relación co Hare Krishna prodúcese xa nos anos 80 vencellada á escena de Nova York, onde Ray Cappo, cantante dos Youth of Today, se converteu nun dos seus maiores expoñentes e propagandistas, sobre todo co seu grupo Shelter. A súa difusión nos anos 90 fixo que se comezase a falar de Krishnacore, sendo o propio Cappo un dos seus principais difusores xunto co selo discográfico Equal Vision Recordings.\nAs relixións orientais coma o hinduísmo ou o budismo, coa súa espiritualidade e ética tan afín en moitos dos seus aspectos co straight edge, tiveron certa influencia dentro do movemento.\nPola súa parte o cristianismo tamén chegou a ter unha boa relación co movemento. En primeiro lugar, aínda que non chegase a haber unha militancia cristiá dentro da escena de Washington DC, si que houbo unha boa relación permitindo algunhas igrexas locais a celebración de concertos ou outras actividades nalgunhas das súas instalacións. Os sacerdotes vían a influencia positiva do straight edge sobre a mocidade ao inculcarlles valores positivos que os afastaban das drogas, o alcol, a violencia ou a promiscuidade.\nPor outro lado tamén existiron casos nos anos 90 de militantes cristiáns que se involucraron dentro do straight edge. O hardcore cristián adquiriu certa importancia co selo norteamericano Tooth & Nail Records. A partir do ano 2000 tamén apareceu en Alemaña o movemento Jesus Freaks ('Os tolos de Xesús') ou nos Estados Unidos bandas dos selos Facedown Records ou Strike First Records.\n↑ Ver declaracións de Henry Rollins e Ian MacKaye no libro de Michael Azerrad Our Band Could Be Your Life: Scenes from the American Indie Underground 1981–1991. 2002, Back Bay Books. ISBN 0-316-78753-1\n↑ http://sleevage.com/minor-threat-minor-threat/ Arquivado 18 de xullo de 2009 en Wayback Machine. Consultado o 19-3-2007.\n↑ Ross Haenfler (2006) Straight Edge: Hardcore Punk, Clean Living\nWikimedia Commons ten máis contidos multimedia na categoría: Straight edge\nTraído desde "https://gl.wikipedia.org/w/index.php?title=Straight_edge&oldid=4872732"\nÚltima edición o 27 de agosto de 2018 ás 22:59\nA última edición desta páxina foi o 27 de agosto de 2018 ás 22:59.


Anunciamos alegacións á modificación do PXOM de Aranga - Aranga - Bloque Nacionalista Galego das Mariñas - BNG - Bloque Nacionalista Galego\nAnunciamos alegacións á modificación do PXOM de Aranga\nO BNG anunciou que presentará alegacións no prazo de consultas previas á avaliación ambiental estratéxica da modificación puntual do PXOM de Aranga para modificar a clasificación do solo urbanizábel en urbano nun sector en Montesalgueiro.\nbngasmarinhas 30 Dec 2017 ás 15:38\nRespaldaremos a concentración das traballadoras da escola infantil A Ceboliña\nCristina López será a candidata do BNG á alcaldía de Abegondo\nAranga, 29 de decembro de 2017. O BNG anunciou que presentará alegacións no prazo de consultas previas á avaliación ambiental estratéxica da modificación puntual do PXOM de Aranga para modificar a clasificación do solo urbanizábel en urbano nun sector en Montesalgueiro. “Presentaremos alegacións para que se elabore un documento que prevea o impacto ambiental que dedicar 3500 Has máis, é dicir o dobre, do que actualmente está ocupado á acumulación de ferralla pode ter no noso medio, entre eles a afección paisaxista”, explicou o portavoz nacionalista Carlos Diaz.\n“Trátase dunha modificación deseñada a medida para unha empresa á que ademais se lle vai ‘perdoar’ a súa obriga de urbanizar o polígono correspondente co que se, nun futuro, o hai que facer vai ser con cartos públicos. No BNG pensamos que o goberno local ten que ter un deseño para dinamizar o concello de Aranga que ten que ir máis alá de beneficiar unha empresa en concreto ou pretender estender o cultivo de eucalipto a toda a superficie produtiva”, criticou o portavoz nacionalista.\nDesde o BNG esixen ao concello que garanta a igualdade de trato para todos os veciños e veciñas do concello. “A calquera veciño ou veciña non se lle deseña unha modificación á medida do planeamento para que poida urbanizar ou ter mais superficie produtiva e tampouco se lle perdoa a urbanización do espazo de beirarrúas que lle corresponde. Entendemos que o cumprimento das normas debe ser igual para toda a veciñanza e que o labor do concello vai máis alá de intentar beneficiar a empresas concretas prexudicando así ao resto da veciñanza”, criticou o portavoz do BNG.\n“Cando no ano 2013 se aprobou o Plan Xeral de Aranga o PP sostivo que era un día histórico para o noso concello e que a aprobación do PXOM tería un impacto positivo na nosa economía e na creación de postos de traballo”, concluíu o portavoz do BNG, mais 4 anos despois, mais o noso concello segue perdendo poboación dos 2.051 habitantes no ano de aprobación do Plan aos 1.935 no ano que remata segundo datos do INE. É obvio que máis superficie para polígonos industriais non son a solución para a dinamización dos concellos rurais deste País como Aranga senón que teremos que por en valor a nosa paisaxe e a capacidade produtiva”, concluíu.\nPropuxemos bonificacións na factura da luz para os colectivos máis vulnerables\nSolicitamos a creación dun servizo de información e axuda para a tramitación das subvencións para a rehabilitación de vivendas\nPedimos que se adapten os pasos de peóns a normativa de accesibilidade\nVisitamos a explotación de Agrodayca en Caresma, Coirós\nAlertamos de que a falta de oferta cultural en Aranga condiciona as oportunidades da veciñanza\nAsistimos á concentración diante do PAC de Teixeiro contra a falta de persoal e recursos para a atención primaria\nDenunciamos o illamento da parroquia de Feás\nPedimos asociar as axudas de natalidade aos ingresos


Galicia Confidencial (GC) - Información sobre Voluntariado\n'Vémonos no monte!', un proxecto para combater as especies invasoras a ambos lados da raia\nTrátase dunha iniciativa de formación e voluntariado ambiental con entidades galegas e portuguesas, financiado polo programa europeo Erasmus+.\nXunta e Adega volven colaborar a través do 'Proxecto Ríos'\nTrátase dun programa de voluntariado e educación ambiental iniciado hai 18 anos.\nAs brigadas ecoloxistas limparán de rebrotes de eucalipto dunha das mellores fragas de Ferrol\nA deseucaliptización do Monte Fontelo terá lugar este sábado, 28 de maio.\nBuscan voluntarios para proxectos solidarios en municipios de Mozambique\nO Fondo Galego de Cooperación seleccionará unha persoa experta en igualdade, un arquitecto municipal e unha técnico da área social.\nA Deputación de Lugo envía "de forma urxente" axuda económica e material a Ucraína ante a "brutal invasión rusa"\nO PP ve esa axuda "insuficiente". O Concello de Lugo abrirá unha oficina de información sobre este tema.\nLoita contra as cabichas en Noia\nO obxectivo é concienciar sobre o impacto que ten este tipo de residuo sobre o medio ambiente.\nMobilizacións contra a "maquillaxe" da Lei Mordaza: "debe ser derrogada totalmente"\nA Coruña, Santiago e Pontevedra únense a unhas marchas estatais contra a Lei Mordaza, demandando ao Goberno de coalición que recupere integramente os dereitos civís perdidos coa regulación de 2015.\nCulleredo reúne 1,5 toneladas de material para axudar aos afectados polo volcán da Palma\nO alcalde encomiou o "labor desinteresado" do voluntariado de Protección Civil.\nAs agrupacións de voluntarios, medalla de ouro ao mérito de Protección Civil de Galicia\nDesde este xoves terán lugar unha serie de relatorios na capital galega.\nMáis de cen voluntarios participarán na segunda gran limpeza de fondos mariños da Coruña\nTerá lugar o 26 de setembro.\nAdega ofrece dúas xornadas en Allariz e Monforte de Lemos para coñecer a importancia ecolóxica dos morcegos e os beneficios que achegan aos seres humanos.\nSe che gustan os morcegos, o sábado tes unha cita no Sobreiral do Arnego\nProxecto Ríos organiza este encontro que ten por obxectivo facer un seguimento dos quirópteros presentes nesta zona.\nA asociación Monte Pindo Parque Natural denuncia o estado de "abandono" destes roteiros despois de varios extravíos nas últimas xornadas.\nA Xunta reforzará realizará test de antíxenos a participantes e monitores dos campamentos de verán\nAs probas serán gratuítas.\nMoita vixiancia policial para garantir o cumprimento das normas no San Xoán\nA Policía Local controlará fogueiras en espazos privados. A Fegamp apela á "prudencia" e a "responsabilidade" da cidadanía.\nAs persoas atendidas por Cáritas en Santiago durante os primeiros meses do confinamento aumentaron un 43%\nMáis da metade das 16.744 persoas atendidas en 2020 foron mulleres.\nA Xunta insiste na solución teléfonica tamén para atender aos maiores sós\nAnuncia un teléfono da soidade, censos e lanzar redes locais de detección como medidas da estratexia galega de atención á soidade.\nPropoñen outorgar a medalla ao mérito de Protección Civil de Galicia aos seus voluntarios na pandemia\nA USC pretende loitar contra a "demoledora" soidade das persoas hospitalizadas co virus.\nTentan preservar os morcegos no espazo protexido do sobreiral do Arnego\nADEGA instalará 50 caixas niño para o refuxio destes animais e recuperar a diversidade natural deste espazo.\nA Xunta pon en valor o seu voluntariado dixital en residencias


photo_cameraOliver Laxe, durante a súa intervención do curso de audiovisual organizado no Marco.\nOBRAS HAI oliver autores superan laxe seus aos excesivas\nO premiado director de “O que arde” compartíu en Vigo a súa visión sobre o cinema e a sociedade en charlas na ESAD e no Marco\nnnn “Crear é abandoarse á vida e deixar que ésta nos supere”. Esta foi a idea que Oliver Laxe quixo transmitir onte nos dous encontros que mantivo en Vigo na Escola Superior de Arte Dramático e no Museo de Arte Contemporánea. “Hai unha fráxil fronteira entre a idea do autor e o que a vida regala ou impón”, explica en declaracións a Atlántico o director do filme revelación de 2019, “O que arde”.\n“Hai procesos creativos excesivos que superan aos seus autores”, engade. Recoñece que leva “entre ben e mal” a popularidade acadada por “O que arde”. Afirma que o éxito “hai que saber manexalo, xa que pode ser unha bendición ou un perigo; tomeino con tranquilidade, non me vexo con máis avidez ou ambición que antes e penso que foi positivo porque logrou servir a miña xeración e a miña terra para coñecer a nosa esencia; se o consigue, o maior éxito será convertirse nun espello de Galicia”.\nPara Laxe, o cine ten unha labor social que está por riba da súa función de lecer: “Non entendo unha película se non transmite unha emoción profunda, se o espectador conecta con esta esencia, xa se está entretendo; como dixo o dono de Ferreri, non facemos outra cousa que entreternos cando traballamos”.\nRecoñece que a gran acollida que tivo “O que arde” recibíuna por sorpresa: “A intención da película era chegar a moitos públicos, que se proxectara nos colexios e institutos nos vindeiros dez ou vinte anos, que fora o espello que merece a nosa terra; pero tal e como está o mundo do cinema e o inexistente traballo pedagóxico co espectador, non me imaxinei que tivera tanto éxito en taquilla, nen nos Goya que son uns premios demasiados industriais e populares para este tipo de película (das cinco nominacións, recibíu dous: á mellor actriz revelación e á mellor fotografía). A intención de servizo era forte e eu tiña máis oficio, pero non son unha persoa que adoite agardar demasiado, tento calmar a miña proxección e ter o mínimo apego posible, o que veña, bo será”. Declara que por agora está centrado noutros ámbitos: “Estou con proxectos de desenvolvemento local e de actividades didácticas máis alá do cinematográfico; penso que estou aquí para facer unha obra que se pode expresar a través do cine, pero tamén a través do traballo no campo”.\nAsí, Oliver Laxe desvelou onte en Vigo as ideas e as experiencias vitais que acompañaron so seus procesos creativos, “todo isto fíxo que me coñecese mellor a min mesmo”, afirmou.n\nOBRAS HAI oliver autores superan laxe


Rouban nun bar de Vilagarcía 300 euros... e un par de botellíns de cervexa - Canal Rías Baixas\nRouban nun bar de Vilagarcía 300 euros… e un par de botellíns de cervexa\nVILAGARCÍA> Pouco máis de 300 euros. Ese é o botín que uns ladróns levaron dun céntrico bar de Vilagarcía. Os cacos entraron por unha pequena fiestra da fachada, o mesmo método que o empregado hai un ano, cando tamén entraran no local. Esta coincidencia leva ós seus responsables a pensar que se trata da mesma persoa. Ademais de facerse cartos, o ladrón tamén aproveitou para facerse cun par de cervexas.\nPor esta pequena fiestra, situada na parte de arriba da cristaleira da fachada accedeu o ladrón ao interior deste bar. O establecemento está situado na rúa Castelao de Vilagarcía.\nBelén era a encargada de abrir onte a cafetería na quenda da mañá. Ela foi a que deu a voz de alarma á dona do local. Por sorte, a recadación do día anterior xa non estaba na rexistradora. O ladrón levou tan só 300 euros, do fondo da caixa. Ademais, o caco aproveitou para refresca-la gorxa: fixo parada nestas neveiras e colleu un par de botellíns de cervexa.\nO caso é que este roubo ten certo aire de déjà vu: hai cousa dun ano, no local tiveron lugar uns feitos semellantes. Coincide o lugar de acceso ó local, esta fiestra á que dende aquela lle instalaron estes barrotes. Mesmo daquela tamén fixeran parada nas neveiras para coller algo de beber.\nOs traballadores do local cren que con dous roubos xa abonda. Valoran tomar medidas de seguridade adicionais e contan con que sustos como este non se volvan repetir.\nA Policía está agora encargada de investiga-los feitos. Unha das probas que se están a analizar é unha especie de gasa que se lle caeu ó ladrón e que, polo de agora, se descoñece a súa función.\nArtigo anteriorEscolares boirenses coñecen o traballo dos dispositivos de emerxencias\nSeguinte artigoO BNG potencia o modelo de cidade “Pontevedra” para as eleccións do 2019\nUnha frota de peregrinos navegan a ría de Arousa no seu...


Simbiose de paisaxe e deporte para a celebración do Ladies Golf Tour en Pantón – EnComún\nAs instalacións de Augas Santas acolleron esta proba do circuíto internacional\nO mes de maio remata en Pantón cunha celebración deportiva de primeiro nivel. Trátase da única proba disputada en España do Ladies Golf Tour, na que participan 80 xogadoras da élite mundial, procedentes de máis de 20 países e de catro continentes. Entre as participantes, destacan as españolas Tania Elósegui, Cristina Espejo, e Enma Cabrea Bello, así como as xogadoras internacionais María Salinas (Perú), Pamela Feggans (Escocia), Melanie Matzler (Suiza), Christine Wolf (Austria) ou Amy Boulden (Gales) entre outras. Todas competirán polos máis de 35.000 euros en premios cos que a organización ten dotado a esta proba.\nLANZAMENTO DE BOLAS DE GOLF DENDE O CATAMARÁN ATA O VIÑEDO DA RIBEIRA\nComo punto de partida desta competición, e co obxectivo de aproveitar o evento como escaparate da Ribeira Sacra a nivel internacional, o Consorcio de Turismo en colaboración coa Deputación de Lugo organizou unha serie de actividades ó longo do martes 27. Xogadoras e acompañantes visitaron os canóns do Sil, onde realizaron un paseo en catamarán dende o embarcadoiro de Doade. A cuberta da embarcación foi o lugar de lanzamento de bolas de golf ecolóxicas, ata as bandeiras sinalizadoras de cestas de vendima tradicionais colocadas nun viñedo da ribeira. Este singular evento realizouse con total respecto ó medioambiente, xa que as bolas de golf estaban fabricadas con materiais biodegradables en comida para peixes.\nCLÍNIC O VENRES 30\nXa o mércores 28, tivo lugar nas instalacións do complexo OCA Augas Santas Balneario &Golf Resort o Torneo Pro-Am, previo á gran proba, coa participación de 20 equipos de 3 xogadores amateurs acompañados dunha das profesionais do Ladies Golf Tour. O xoves 29 e o venres 30 centran as dúas primeiras rondas da competición. Tamén o venres, xogadoras do Circuíto Europeo impartirán un clínic ós golfistas máis pequenos en colaboración coa Federación Galega de Golf e as escuelas Infantís de Augas Santas. A entrega de premios terá lugar o sábado 31, logo de rematar a ronda final. •\nGALICIA REXISTROU EN ABRIL UN AUMENTO DO 23,6% NA CIFRA DE VIAXEIROS ALOXADOS


Luz verde para que os técnicos poidan traballar na redacción do plan ambiental estratéxico do novo polígono industrial.\nA Corporación Municipal dou luz verde no capítulo de mocións de urxencia debatidas no pleno do pasado luns a un novo trámite que permitirá seguir avanzando na consecución do novo chan industrial para Riveira.\nNeste senso, todos os grupos da Corporación deron a súa aquiescencia a que os técnicos redactores do proxecto sigan traballando no mesmo sobre a última das localizacións xeográficas propostas: localización que, cómpre advertir para ser precisos, é coñecida polos veciños como Fontenla, unha zona situado xusto a carón de Pedras Vermellas. Agora, o próximo paso a dar vai ser a redacción do obrigatorio do Plan Ambiental Estratéxico antes de proceder a modificación puntual do PXOM.\nPor outra parte, cómpre informar tamén de que xa culminou o estudo topográfico encargado e unha primeira aproximación a partir dos resultados deste estudo permite establecer unha superficie total de 268.000 metros cadrados, da cal para uso industrial estarían destinados 160.000 metros cadrados (as naves estarían dispostas de forma pareada, adosada ou de forma aillada, con volumes que poderían ir entre os 350 e máis de 12.000 metros cadrados, segundo as estimacións), en tanto que 70.000 metros estarían conformados por espazos libres e equipamentos, e 38.000 metros cadrados por infraestruturas viarias.\nHai que resaltar as boas conexións da zona en estudo, con entradas tanto dende a autovía da Barbanza na súa saída de Palmeira (punto quilométrico 38) como dende a estrada AC-302 que une A Pobra coa AC 550 pasando por Moldes.\nO Concello destina 30.225 euros a melloras no campo de fútbol de Oleiros, no polideportivo de Artes e na pista de atletismo da Fieiteira


O BNG fai reunións nas parroquias para dar a súa visión sobre o Plan Xeral - Sen Categorizar - Bloque Nacionalista Galego de Mos - BNG - Bloque Nacionalista Galego\nO BNG fai reunións nas parroquias para dar a súa visión sobre o Plan Xeral\nBNG de Mos 26 Nov 2012 ás 19:35\nÉ importantísimo presentar alegacións aos erros do Plan\nEstamos a vivir nestes momentos un dos procesos máis cruciais dentro da vida dun concello, a realización dun plan xeral de ordenación que vai decidir o futuro urbanístico do noso concello durante os 15 próximos anos.\nCo voto positivo do BNG no anterior pleno, quixemos apoiar que se fixera público o plan, para que os cidadáns do concello puideran ver os planos e a partires de aí, que puideran tomar a palabra e mostrarnos aos grupos políticos a súa opinión sobre el. Hai que destacar que o documento do plan é un documento vivo, queremos dicer con isto, que vai mudar sen lugar a dúbidas grazas ás aportacións veciñais, tanto particulares como colectivas.\nNestes momentos, grazas ao que os cidadánas nos transmiten nas reunións que estamos a facer polas parroquias, desde o BNG estamos a darnos conta das grandes eivas que posee este plan. E o que queremos deixar claro ante a opinión pública, e que este non é o plan xeral do BNG. Obviamente a necesidade dun plan de ordenación dentro dun concello está clara, pero sempre que non se perxudique a natureza real do tipo de asentamento que hai, o que é obvio é que Mos é un concello rural, e non urbano.\nUn dos puntos que é imprescindible cambiar, e no cal chegamos a acordo entre os partidos, é a necesidade de incrementar a posibilidade para poder edificar no rural, detraendo da zona urbana.\nAs actuacións en terreos urbano delimitado a desenvolver( SUDR ) na zona de Puxeiros, nos parece a todas luces excesivas. Quérese actuar a través de plans parcias nunha superficie de 185.000 metros cadrados, podendo chegar a facer 445 vivendas en edificios de 4 e 5 alturas; e outro punto son os chans urbanos non consolidados ( que carecen de servizos), que contemplan actuacións en 81.138 metros cadrados, podendo facer 350 vivendas en edificios de 4 e 5 alturas. Todo esto só na zona de Puxeiros. Hai que potenciar esta zona como urbana, pero non neste grado de edificabilidade, e nunca en detrimento do resto do concello.\nComo o trasvase de edificabilidade hai que facelo, e o acordo entre partidos haino, é importantísimo que todos os cidadáns fagan as alegacións que estimen oportunas, e ademais tamén hai un compromiso de todos os grupos de contestar persoalmente a cada unha delas, para que os alegantes saiban en todo momento se foi aceptada a alegación ou non.\nComo BNG, tamén consideramos que debido ao coñecemento que teñen os técnicos de Mos do territorio municipal,deben realizar un control efectivo, de todo o proceso no que se atopa o plan xeral, inclusive controlando as contestacións que se fagan ás alegacións presentadas.\nNo próximo pleno vanse levar estes acordos, para que así se fagan efectivos por parte de todos os grupos políticos. Obvia decir que o BNG de Mos vai presentar alegacións a este plan, xa non só polo dito ate o de agora, se non porque hai máis cousas coas que estamos en desacordo, tales como o que parece ser unha legalización das naves que hai espalladas polo noso concello colocando illas de Solo Urbano Delimitado Industrial, que a posteriori terían que desenvolverese con plans especiais, pero de facto deixa permanecer nese lugar a industria, cuestión que nós consideramos fóra de lugar por ter no noso concello un Polígono Industrial reciente e sen encher.\nO vial que o plan prevé desde Puxeiros ate As Pozas, debe de ser sen dúbida ningunha modificado ou eliminado. Así como as anchuras de moitos viais que deben de ser ampliados, xa que estamos a facer un traballo para futuro e non para sair do paso.\nHai que lembrar que este plan aínda ten que ser aprobado dúas veces en pleno, polo que estas eivas graves deben de ser cambiadas antes da aprobación provisional.


Feijóo afirma no Congreso local que Lugo «merece devolverlle a fe no seu Concello» – Galicia 24 Horas\nFeijóo afirma no Congreso local que Lugo «merece devolverlle a fe no seu Concello»\nBy Redacción on 25 mayo, 2017 Comentarios desactivados en Feijóo afirma no Congreso local que Lugo «merece devolverlle a fe no seu Concello»\nO líder Partido Popular de Galicia, Alberto Núñez Feijóo, participou este venres na clausura do Congreso Local da súa formación en Lugo, na que resultou elixido presidente Ramón Carballo. Na súa intervención, Feijóo pediu “lealdade, unidade e traballo en equipo” de todos os afiliados porque entende que a cidade “merece un proxecto que lle devolva a fe no seu Concello”.\nO máximo mandatario dos populares galegos destacou que Ramón Carballo “leva moitos anos facendo esa política que de verdade importa: a que lles supón beneficios reais e tanxibles aos veciños”, así como a unanimidade que xerou arredor de si neste proceso de elección interna. “Esa capacidade de tender pontes, crear consensos e levantar concordias fará de Ramón Carballo un excelente presidente do PP de Lugo”, subliñou, para cualificalo como unha persoa “comunicativa, traballadora e que sabe rodearse moi ben”. Do mesmo xeito, Feijóo quíxolle agradecer ao presidente saínte, Jaime Castiñeira, a súa labor durante os últimos sete anos “nos que tivo a Lugo sempre na cabeza e no corazón”.\nAsí, Feijóo chamou ao partido a “construír xuntos” unha alternativa que sexa quen de aproveitar todas as potencialidades de Lugo para poñelas ao servizo da veciñanza. “Xuntos imos substituír as leas e bloqueos pola política útil, xuntos imos ofrecer solucións aos problemas dos cidadáns”, subliñou, para reivindicar que “un equipo non se conxuga en pasado, senón mirando ao futuro”, e que “o mellor da Historia de Lugo aínda está por chegar”.\nLUGO, “LABORATORIO DE IDEAS” DO PSOE\nO presidente cualificou o actual goberno da cidade como “precario tripartito”, orixinado pola tendencia que vimos logo das últimas eleccións municipais nas que algúns partidos amosaron que “teñen como obxectivo central non deixar gobernar aos que gañan as eleccións”. E o resultado do executivo que encabezan os socialistas foi “parálise” ata nos aspectos máis básicos da xestión municipal, “desavenencias continuas” entre os supostos socios, así como “moitas broncas, e moitos titulares de prensa, pero lamentablemente poucas medidas útiles para os cidadáns”.\nDo mesmo xeito, Feijóo convidou aos galegos a que observen como se comportan os socialistas nos “laboratorios de ideas” nos que gobernan, e puxo como exemplo a propia cidade amurallada. Así, reprochoulles que sempre que teñen ocasión cambian nos despachos aos que gañaron as eleccións, crean alianzas de perdedores para gobernar, apóianse ou apoian a partidos radicais, ou tecen alianzas con aqueles que defenden a situación actual de Venezuela ou aos independentistas cataláns. “Non queren gobernar a favor dos cidadáns, senón en contra do PP”, afondou.\nPor iso, o presidente lamentou a situación na que se encontran os socialistas nos últimos tempos, xa que nas vimos como o que foi un partido “que no seu día tivera sentido de Estado, capacidade de Goberno, seriedade e rigor”, se desgarraba en dous. “Un partido que antes era sólido e crible pasou a ser un campo de batalla, con compañeiros enfrontándose en público”, coa correspondente perda de credibilidade ante os cidadáns que iso implica, e a debilidade que agora amosa “ante os cantos de serea do populismo”.\nPor iso, o presidente concluíu que “o que toda España observou con perplexidade nas últimas semanas ten que servirnos para aprender en cabeza allea”, e tirar leccións para que os populares sempre sexan unha formación “sólida, cohesionada e crible”, que amose a mellor das súas mensaxes á cidadanía.\nFeijóo afirma no Congreso local que Lugo «merece devolverlle a fe no seu Concello» added by Redacción on 25 mayo, 2017


Retoman a tramitación do polígono do Vao tras ano e medio parado por un informe - Pontevedra Viva\nSábado 26 de Decembro, 2020 ás 13:11 do Sábado 26 de Decembro, 2020\nUn informe desfavorable de Augas de Galicia paralizou durante ano e medio a tramitación da ampliación do polígono comercial do Vao. Agora, a promotora presentou un novo proxecto de equidistribución co que agardan resolver os atrancos pendentes.\nA comisión municipal de Urbanismo xa analizou as modificacións introducidas no proxecto e as operacións xurídicas complementarias referidas ás cargas de urbanización das parcelas de resultado, gastos de urbanización e conta de liquidación.\nEste proxecto de equidistribución establece a parcelación do terreo, que ten unha superficie total de 29.780 metros cadrados e polo que pasa un pequeno regato.\nA actuación prevista pola promotora en relación a este regato no proxecto inicial recibiu un informe desfavorable de Augas de Galicia, o que supuxo a necesidade de adecuar o proxecto ás esixencias do organismo autonómico.\nNeste sentido, o proxecto inicial prevía entubar o regato, mentres que a modificación contempla a realización dun muro, o que incrementa o orzamento de execución en preto de 300.000 euros.\nOs técnicos municipais veñen de recibir e informar a documentación relativa á modificación do proxecto coa descrición das fichas das parcelas de resultado para facer constar as cargas en función do reparto ou porcentaxe de partición nos gastos de xestión e urbanización.\nAdemais, analizaron a adaptación dos custos de urbanización ao novo orzamento de execución material do proxecto de urbanización, atendendo aos cambios introducidos logo dos informes de Augas de Galicia.


O NOSO PRIMEIRO CONTACONTOS!!\nHoxe a sesión de contacontos para o alumnado de ED. Infantil correu ó cargo da Clase de 3º .\nEra a primeira vez que ían contar o conto, e estaban un pouquiño nerviosas!!!\nO conto elexido foi Confundindo Historias de Gianni Rodari.\nUnha avoa un pouco despistada, que fai unha versión moi libre do conto tradicional da Carapuchiña Vermella , na que é verde, negra ou amarela... e moitas cousas máis....\nAcó vos quedan unhas poucas fotos do momento.\nCOMENTARIOS (0) - Categoría: Cousas do cole - Publicado o 30-04-2018 21:30\nHoxe os nenos e nenas de 3º e 6º achegámonos ás instalacións do CEIP NOSA SEÑORA DOS REMEDIOS para unha xornada de ED. VIAL.\nOrganizada pola Deputación e coa colaboración do Concello, a DXT e a Policía Local de Ponteareas.\nCOMENTARIOS (0) - Categoría: Cousas do cole - Publicado o 20-11-2017 20:48\nO pasado xoves visitounos Paco Nogueiras.\nA semana pasada xa comentamos nun artigo do blogue do cole que hoxe ía visitarnos Paco Nogueiras, tivemos unha sesión moi interesante e divertida con el os nenos e nenas de ED. Infantil e 1º de Primaria.\nAcó vos quedan unhas poucas fotos da sesión que compartiu o xoves con nós:\nCOMENTARIOS (0) - Categoría: Cousas do cole - Publicado o 19-01-2016 10:55\nHoxe fixemos un simulacro de incencio no cole, coa súa\nO tempo que tardamos en seguir o protocolo e evacuar o centro foi de\n3 minutos e 17 segundos.\nArtigo máis extenso no blogue do centro\nCOMENTARIOS (0) - Categoría: Cousas do cole - Publicado o 23-10-2015 23:43


Comeza a vacinación contra a covid de 2.200 profesionais sanitarios na área de Pontevedra e O Salnés - Pontevedra Viva\nCreada Mércores 13 de Xaneiro, 2021 e actualizada Mércores 13 de Xaneiro, 2021 Creada ás 11:03 do Mércores 13 de Xaneiro, 2021 e actualizada ás 12:35 do Mércores 13 de Xaneiro, 2021\nAnxo Abal Domínguez, profesional de enfermería da Unidade de Coidados Críticos, primeiro vacinado en Montecelo\nRafa Domínguez, médico de Urxencias do Hospital QuirónSalud, recibe a vacina anti-covid no Hospital Provincial\nSen incidencias notables están a transcorrer as primeiras horas de administración da vacina anti-covid que este mércores 13 de xaneiro comezaba a subministrarse ao persoal sanitario da área de Pontevedra e O Salnés.\nEste operativo iniciábase ás 08.30 horas en Montecelo onde Anxo Abal Domínguez, profesional de enfermería da Unidade de Coidados Críticos deste centro hospitalario, recibía a primeira vacina desta convocatoria.\nJuan Alberto Vázquez Vilar, director de enfermería e coordinador de vacinación covid na área sanitaria de Pontevedra e O Salnés, sinalaba que esta campaña destinada a inmunizar aos profesionais sanitarios máis expostos ao virus comezou cos "problemas lóxicos da primeira xornada" pero sen incidencias graves nas primeiras horas. Explicou que se atopan citados profesionais nos Hospitais Montecelo e Provincial de Pontevedra, do Hospital do Salnés e tamén dos centros de saúde de Caldas de Reis e os pontevedreses da Peregrina, A Parda e Lérez.\nA previsión que realiza o Servizo Galego de Saúde (SERGAS) para administrar as vacinas é que, entre este mércores e o sábado 16 de xaneiro, se apliquen as doses a 2.200 profesionais da área dun cadro de persoal de ao redor de 3.600 traballadores. Vázquez Vilar espera que, se non xorden complicacións, poidan finalizar esta campaña o venres 15.\nA organización para distribuír as vacinas atópase regulada polos servizos centrais da Consellería de Sanidade pero, segundo o coordinador na área, están a se repartir dentro dos horarios establecidos, con diferenzas de cinco ou dez minutos en determinados casos. Vázquez Vilar afirma que a repartición das doses está a levarse "perfectamente ben desde que se iniciou en residencias socio sanitarias".\nA citación dos profesionais executouse a través de mensaxes sms. José Antonio Vázquez recoñeceu algúns problemas iniciais na distribución destes mensaxes pero, finalmente, chegaron a todo o persoal que estaba citado para esta xornada.\nA Consellería de Sanidade ten previsto vacinar antes do luns 18 a 20.000 profesionais dos centros sanitarios e hospitalarios de Galicia.\nVACINA PARA OS PROFESIONAIS DO HOSPITAL QUIRÓNSALUD\nRafa Domínguez, portavoz do Partido Popular na corporación de Pontevedra e médico de Urxencias do Hospital QuirónSalud Miguel Domínguez de Pontevedra, confirmaba que esta mañá tamén se vacinou a médicos de Urxencias deste centro privado no Hospital Provincial.\nNo seu caso sinalou que recibira unha citación a través de SMS e que esta mañá administróuselle de maneira rápida e eficaz. Non presentaba ningún efecto secundario malia que o advertiran de que pode ocasionar dor de cabeza ou local igual que a vacina da gripe.\nDomínguez sinalou que se trata dun paso moi importante para o persoal médico porque son os que están directamente relacionados coa enfermidade do coronavirus e que, na súa experiencia profesional, se atopa con casos positivos en cada garda. Ademais afirmou que, ante estas situacións, os mesmos profesionais sanitarios poden tamén converterse en transmisores.\nIndicou que é consciente das dificultades loxísticas que supón a distribución da vacina e recoñeceu que, tras as festas do Nadal, está a detectarse unha "repunta importantísima" de casos tanto no Hospital QuirónSalud como polo que lle comentaron outros profesionais médicos en hospitais públicos.\nO SERGAS agarda que, nesta semana, 2.200 profesionais da área sanitaria de Pontevedra e O Salnés reciban esta primeira vacina\nInicio de vacinación anti-covid dos profesionais da área sanitaria Pontevedra-O Salnés\nÁs 08.30 horas deste mércores 13 de xaneiro comezaba a campaña de vacinación anti-covid entre o persoal sanitario


As Cruzadas (II): O Islam |\n15 abril, 2015 de Javier Domínguez\n“Cantos se informaron sobre os frany viron en eles a alimañas,\nque teñen a prioridade do valor e do ardor no combate, pero ningunha outra,\no mesmo que os animais teñen a superioridade da forza e da agresión”\nUsama Ibn Munquidh (1095 – 1188)\nO prometido é débeda. Tedes ante vós a segunda parte do artigo sobre as Cruzadas. Neste caso tócalle ó Islam. Aínda que pareza mentira os “bos e santísimos” cristiáns –cruzados tiveron con quen pelexar mais parece que se esquece cando se fala das Cruzadas. Pobos, etnias, zonas xeográficas diferentes integran o mundo musulmán que os cidadáns de a pé confundimos erradamente este termo co termo árabe. Intentaremos na medida do posible mostrar a evolución ata o século XI do Islam, as concepcións destes con respecto aos cristiáns cruzados e deixar ver algún exemplo segundo os seus, ou outros, cronistas do acontecido na I Cruzada. Ben, pois sen máis dilación collamos o noso Delorean particular que é a Historia e comecemos.\nTodo xorde na cova do monte Hira cando o arcanxo Gabriel revela a Mahoma o mensaxe de Allah. Entre a predicación a héxira da Meca a Medina a súa volta e a posterior morte no 632 o Islam alcanza toda a P. Arábiga.Baseábase no sometemento absoluto ao islam ou poder divino con certas normais como o xaxún no ramadán o zakat ou esmola legal, peregrinar polo menos unha vez á Meca…A súa predicación está recollida tanto no Corán, libro sagrado e código de leis da comunidade islámica (umma), como na Sunna onde se recollen as andainas e ditos de Mahoma.\nMahoma recibindo a revelación do arcanxo Gabriel. Jami’ al-Tawarikh ou Compendio de Crónicas por Rashid al-Din (1247–1318) en Tabriz, Persia 1307. Conservada na Biblioteca da Universidade de Edimburgo, Escocia\nA Mahoma o suceden os chamados catro califas “ortodoxos” e é coa morte do último destes, Alí, cando se produce a grande división do mundo do Islam entre sunnies e chiíes. De maior proporción a primeira levaban a súa conduta polo senda do Corán e do exemplo do Profeta buscando no califa, a cabeza da umma, esa conduta. A segunda rama vía en Alí o primeiro califa lexítimo e polo tanto os seus sucesores ou imáns debían rexer a umma por inspiración de Allah.\nAta os tempos das Cruzadas, houbo outras dúas épocas; a omeia (661 – 750) de influxo sirio- bizantino, onde o elemento árabe era o predominate e a época abbasí (750 – 1258) de influxo sasánida, onde o poder do califa no XI era nominal. Quen realmente gobernaba, nesta segunda etapa, eran os emires –al maras, especie de mordomos de palacio, amén de bandas de escravos turcos recrutados para o exército e que controlaban amplas áreas. Con todo isto o mundo islámico ou dar al-Islam estendíase dende a P. Ibérica ata o mar de Aral e o actual Kazajistán.\nNun resumo moi amplo a economía básica en época omeia era e agricultura mentres que na abbasí a cidade coas súas actividades gañáballe terreo. As actividades tendían a intercambios, redistribucións de produtos, ademais de ser un motor da economía rural máis próxima. Existía unha forte actividade e regulamentación do mercado amén do traballo artesanal pero non chegaron a conformarse ó estilo dos gremios europeos. O que había era un gran comercio que utilizaba rutas de caravanas unindo así o Crecente Fértil coas civilizacións mediterráneas.\nEn termos sociopolíticos a grandes trazos os non musulmáns ou dimmies debían percibir un imposto persoal ou yizía, mais eran beneficiarios dun trato de tolerancia. Eran aqueles denominados como xente do Libro (cristiáns, xudeus e zoroastros persas). Con respecto aos novos musulmáns ou mawali (clientes) os árabes sempre os consideraban como musulmáns de segunda. Faltan os escravos*, eses seres que nin Deus nin Allah se acordan deles. No Islam existían e en cantidade considerable. Aínda que o Corán asegura a liberación como sino de piedade, ao igual que os cristiáns, os musulmáns suavizaron a condición escrava pero sen formular, en termos xerais, a súa abolición.\nAndando no tempo, disgregación e loitas internas serían os sinónimos do Islam no XI. En vésperas da I Cruzada, había dúas zonas diferenciadas no lugar de acción dos cristiáns.\nPor un lado estaban os turcos selyúcidas provintes do este que entre 1050 e 1070 chegaron de forma masiva. Aseguraron o seu poder e influencia trala batalla de Manzikert (1071) contra os bizantinos. Había tres ramas principais de poder. Unha na zona do actual de Irán Irak, que posuía gran influencia no Levante, outra en Siria e unha rama de turcos en Anatolia.\nPolo outro estaba o califato fatimí (909 – 1171) da rama chiita fundada en Túnez por Abdullahal – MahdiBillah. Este revelouse como madhi ou herdeiro de Ismail, o último imán** visible segundo os fatimíes. Coa conquista de Exipto no 969 alcanzaron o seu apoxeo. Grazas a isto acumularon grandes riquezas ao ser una posición intermedia entre Oriente e Occidente. En 1099 Xerusalén estaba baixo a súa órbita tras vaivéns cos turcos selyúcidas. Esta banda do Levante mediterráneo era a zona de conflito entre ambos. O máis salientable neste tempo foi a creación da seita dos asasinos. Estes recoñecían ó fillo do falecido al-Mustansir como auténtico califa e non, tras numerosos desordes, a al-Fadal, fillo do visir do seu pai. Foron un elemento de desestabilización con asasinatos contra caudillos sunníes e cristiáns no XII.\nMapa das numerosas Cruzadas. Tamén mostran o fragmentado mundo do Islam\nMetámonos agora nas ideas preconcibidas que os musulmáns posuían de Europa Occidentale dos cristiáns. Eran variadas e, a maioría, negativas. Hai que dicir que os cristiáns tiñan as mesmos prexuízos negativos, pois dende aquí non vamos a enarborar a bandeira do anti– Islam. Pódense resumir en tres; falta de hixiene, de sabedoría e de moral.\nO primeiro deles baséase nos estritos rituais de purificación que o Islam ofrece aos seus crentes. Eran tres elementos considerados particularmente impuros e asociados á Cristiandade; o viño, o porco e os excrementos. Como exemplo destaca a descrición do musulmán español Ibn Yubair (1145 – 1217) das cidades cristiáns catalogándoas como fedorentas e cheas de sucidade (cousa preto á realidade). Ademais, algunhas fontes aseguran que o mihrab da mesquita da al-Aqsa foi utilizado como porqueira, mais non se sabe a ciencia certa.\nNos outros dous aspectos destácase a inmoralidade mediante un trato groseiro e a falta de orgullo viril. Un orgullo representado no pouco celo existente con respecto ás súas mulleres deixándoas incluso falar con outrots homes na rúa. Pola contra, a falta de sabedoría representábaa Usama Ibn Munquid (1095 – 1188) no exemplo dun médico cristiá que ante un absceso fixéralle cortar a perna da persoa sen vacilar, polo cal, morreu.\nNo que respecta ao choque entre relixións destaca a concepción de politeístas que os musulmáns vían nos cristiáns. Era unha concepción a causa da Santísima Trindade. Ademais non entendían como o Fillo de Deus veu ao mundo tralo parto dunha muller.\nTamén aínda que pareza imposible había valoracións positivas, mais eran valoracións de forma individual non ao conxunto dos cristiáns e, neste caso, dos Cruzados en particular. Eran vistos como seres fortes, valorosos, cunha gran capacidade militar refletido no cabaleiro – cruzado. De igual modo lles sorprendía o fervente desexo relixioso dos cruzados xustificando así, a chamada á unidade.\nPor último compre analizar o primeiro gran choque entre ambos “mundos.” A permanencia cristiá ata 1291 a pesar da gran inferioridade numérica so se pode explicar por dous motivos. Un é gran rede de construcións de castelos polo cal se podía defender dun gran exército con un mínimo número de homes (non se vai a entrarneste tema) e a outra, e a máis importante, a forte división interna, xa apuntada, do Islam.\nComecemos neste intento de explicación do choque por asegurar que os cronistas árabes da época non falan de cruzadas senón de guerras ou invasións francas. Debemos puntualizar que os cruzados eran denominados francos, frany, con múltiples acepcións segundo períodos ou rexións.\nAdemais, poucos musulmáns consideraban relevantes a entrada dos cruzados (ou francos) nos seus territorios. Esta despreocupación viñan dadas de que os francos non lles eran descoñecidos. Visitaban os seus territorios en forma de peregrinos con dirección a Palestina ou de mercenarios de pesadas armaduras loitando nas filas dos bizantinos. Un exemplo é o de Roussel de Baiullel. Un destes mercenarios que uns 20 anos antes da chegada dos cruzados creara un Estado autónomo en Asia Menor chegando a marchar cara Constantinopla, pola cal esta lle pide axuda ao turco selyúcida Suleiman.\nHai que pararse un momento na concepción que tiñan de Bizancio. Os bizantinos autoproclamábanse como herdeiros do Imperio Romano co termo de rum (romanos). Así pois, os musulmáns recoñecen este termo e, incluso, o dominio conquistado polos turcos selyúcidas aos bizantinos vaise coñecer como o sultanato do Rum.\nPoñéndonos un pouco en situación, nos mes de xullo de 1096, o cativo sultán turco Kiliy Arslan, que posúe gran parte de Asia Menor de maioría bizantina, coñece unha nova preocupante. En Constantinopla estanse a reunir occidentais (francos, franys) en masa. Calculan, cando xa cruzan o estreito do Bósforo, unhas decenas de miles que a ciencia certa non saben a onde se dirixen. Estes franys parécense moi pouco aos visto con anterioridade. Co exército, viaxan mulleres, nenos e vellos, polo que aos turcos lles parecen máis uns exiliados que un exército. O que si lles chama a atención é a cruz, feita de tiras de tela, que levan ás costas. Será un símbolo a ter en conta contra os cristiáns xa que por exemplo Saladino captura un fragmento da Vera Cruz.\nEste sultán de dezasete anos pelexa cos dous continxentes de cruzados chegados a Oriente con resultados dispares. O primeiro encontro coa chamada cruzada dos populares foi un éxito, en termo xerais, conxugando en Civitot emboscada, axuda da árida zona e a despreocupación dos cruzados. Destrúen o campamento e segundo Maalouf exterminan a uns 20.000 e sálvanse entre 2.000 e 3.000 homes, sendo as mozas repartidas entre emires ou vendidas como escravas.O segundo encontronazo coa cruzada dos cabaleiros moito mellor preparados é desastroso. O sultán, en abril de 1097, desviado en loitas no seu territorio chega para ver como cae Nicea.\nVisto o primeiro gran enfrontamento, achegámonos a política de exclusión levada a cabo en Antioquía en outubro de 1097 polo sultán Yaghi Siyan. Esta política era para os cristiáns, máis estes seguían o ritmo de Oriente. Aínda así sentían un dobre presión; para os occidentais mostraban simpatías cara o Islam e para os Islam eran aliados nas súas terras dos invasores. Polo tanto era un temor ante a traizón , temor a que os frany tivesen un cómplice no interior, xa que o sultán confiaba plenamente nas fortificación de 2 farsaj, uns 12.000 metros de longo, cunhas 360 torres. Hai que dicir que moitos destes cristiáns actuarán como espías para asegurar a seguridade das súas familias que se encontraban dentro da de dita cidade.\nTafurs. Siglo XIII. Biblioteca Nacional de Francia.\nDestacamos tamén o espectáculo que os musulmáns contan do sitio da cidade siria de Maarat. Resumindo moito, parece que aos cruzados non lle desagradaba a carne dos habitantes. Ampliando á perspectiva vemos unha cidade asediada, duns 10.000 habitantes pero so cunha pequena milicia. Tras certa loita acceden a promesa de Bohemundo de perdoarlles a vida se se retiran de edificios estratéxicos. O resultado é un incumprimento do pacto chegando ao nivel de pasar a coitelo a todo ser bípede. O estraño ven trala matanza. Parece que había fame pero non comida así que como menciona o cronista franco Raúl de Caen; En Maarat, os nosos cocían a pagáns adultos nas cazolas, ensartaban aos nenos en espetos e comíanos asados. Máis este canibalismo seguindo a Maalouf achega, sen contar coa fame, un acervo de fanatismo xa que hai descricións de bandas de cruzados ou tafurs pola zona que suspiraban por carne humana. Cando conseguían ese raro botín desfrutábano, pola noite, á beira dunha fogueira. Este autor destaca a seguinte frase significativa do cronista Alberto de Aquisgrán: Aos nosos non lles repugnaba comerse non só aos turcos e aos sarracenos que matarán senón tampouco aos seus cans!\nRematamos esta pequena excursión en Xerusalén entre xuño/ xullo do 1099. Será ben ter en conta a matanza e a visión dos musulmáns da fervente relixiosidade dos cruzados.\nNo tocante á segunda destácase a perplexidade do comandante da guarnición fatimí da cidade, Iftijar. A pesar de ser devoto musulmán no concibe como os frany cando chegaron as portas da cidade, en vez cavar trincheiras ou construír torres de asedio, o primeiro que fixeron foi unha procesión encabezada polos rezos e cantos dos sacerdotes.\nPolo lado da matanza, os frany tras uns 40 días de asedio entraron na cidade. Aquilo debeu ser coma todas as películas de Tarantino xuntas. Espadas en man non distinguiron nin idades, nin sexos , nin tamaños. Non desprezaron a ninguén. Os poucos que sobreviviron, foron os encargados da tarefa de trasladar os cadáveres a unha pila para queimalos. Estes podían ou ben morrer, ou ben ser vendidos coma escravos. Os únicos que conseguiron salvocondutos foron os restos da guarnición que loitaba na torre de David. O mesmo lle ocorreu as outras relixións do Libro; os xudeus foron cercados e queimados vivos no seu barrio ou xudería e os cristiáns que gardaban o Santo Sepulcro e a Vera Cruz torturados. Os que conseguiron fuxir, segundo Ibn Yubair, non volverían ás súas casas ou cidades ata a marcha dos frany, espertando para isto a conciencia dos seus irmáns. Un dato destes refuxiados foi que lograron levar a Damasco o Corán de Othman, un dos máis antigos do mundo.\n“Toma de Xerusalén polos cruzados, 15 de xullo de 1099,” Émile Signol (1804-1892).\nComo punto é final cabe dicir que no século XI a tan famosa yihad non era máis que un lema que acuñan os señores en apuros. Os demais debían de ver un intres persoal para acudir na súa axuda. Ademais polo menos durante a I Cruzada non hai unha causa común, ningún dirixente salvo que estivesen enfrontados aos frany non se sentían atacados. É máis, hai dúas yihad, unha grande de loita interna contras as debilidades e a máis utilizada, e unha menor, para unha extensión do Islam.\nNon nos deitaremos sen saber unha nova cousa.\n*Os escravos eran non musulmáns, que non profesaban o Islam. Nunca, no Islam, podería haber escravos musulmáns\n**Imán: persoa que dirixe colectivamente a oración no Islam. No chiísmo asume tamén os cargos de xefe supremo da comunidade.\nCLARAMUNT, Salvador, PORTELA, Ermelindo, GONZÁLEZ, Manuel, MITRE, Emilio, Historia de la Edad Media, Ariel (Planeta S.A.) Barcelona, 2014.\nJASPERT, NiKolas, Las Cruzadas, Ed. Universitat de València, 2010.\nMAALOUF, Amin, Las cruzadas vistas por los árabes, Alianza Editorial S.A., Madrid, 1996.\n← George Orwell y la autobiografía\nSalón des Refusés: Monet et Debussy →


A Deputación inicia as obras de ampliación e mellora da estrada DP 0510 en Orro (Culleredo), cun investimento de máis de 1 millón de euros\nvias-e-obras 04 de Novembro de 2021\nAs obras inclúen a construción dunha senda peonil, a execución dunha nova rotonda e a ampliación da vía, co obxectivo de mellorar a seguridade do tráfico rodado e peonil\nA Deputación da Coruña comezou hoxe as obras de ampliación e mellora da seguridade viaria da estrada DP-0510, na parroquia de Orro (Culleredo). Os traballos supoñen un investimento de 1.067.267.71 euros, financiados pola Deputación a través do Plan de investimento en vías provinciais e permitirán realizar o ensanche, mellorar a estrada e crear unha senda peonil.\nEsta actuación permitirá mellorar a seguridade viaria ao longo dos tres quilómetros que abarca o citado tramo, mellorando os accesos aos núcleos de Figueiras e As Caíñas, así como creando espazos máis seguros para as persoas que circulan diariamente por este itinerario.\nActualmente a calzada conta cun ancho medio de 5 metros, que se ampliará ata os 7 metros para albergar dous carrís de circulación de 3 metros, beirarrúas de medio metro cada unha e unha cuneta de 0,75 metros na marxe esquerda. Ademais, para garantir a seguridade viaria, construirase unha senda de 2 metros de ancho na marxe dereita da vía.\nDentro das tarefas para realizar inclúese o tratamento de accesos e interseccións, adecuación da velocidade ás características da vía e a ordenación dos accesos. Ademais, tamén se construirá unha glorieta no punto quilométrico 2+000 para favorecer os cambios de sentido e eliminar os puntos máis perigosos para o tráfico rodado e peonil.\nA Deputación asume os gastos de execución das obras, mentres que o Concello de Culleredo asumirá os custos das obras de instalación da nova rede de saneamento na estrada, que consistirán na instalación de colectores baixo a cuneta, xunto coa instalación de rexistros, un investimento doutros 150.000 euros. Cando os traballos estean finalizados será posible derivar o servizo a ramais interiores.\nO presidente provincial, Valentín González Formoso, destacou que coa posta en marcha desta obra, a Deputación atende unha antiga demanda do Concello de Culleredo e segue apostando pola mellora da seguridade viaria e peonil ao longo dos máis de 2.100 km da rede provincial de estradas.\nO alcalde de Culleredo, José Ramón Rioboo, expresou a súa satisfacción polo inicio dos traballos, "un proxecto moi necesario para mellorar a seguridade, tanto das persoas que día a día transitan pola vía, como dos vehículos que fan uso dela" e lembrou que esta actuación "abre a porta para acometer proxectos de mellora no interior do núcleo, para o que era necesario desenvolver primeiro a ampliación da estrada principal e dotala de saneamento".\nO prazo de execución dos traballos é de 12 meses, polo que o seu remate definitivo está previsto para finais de 2022.


As Nosas deportivistas voltan ao Estadio ABANCA Riazor\nAs Nosas deportivistas voltarán ao Estadio ABANCA Riazor para recibir ao Sevilla FC\nO primeiro equipo feminino do RC Deportivo ten previsto xogar en novembro na cancha herculina, sempre que a situación sanitaria o permita\nO Dépor ABANCA recibirá ao Sevilla FC no Estadio Municipal coruñés ABANCA-Riazor. Sería o segundo partido oficial, o primeiro de Liga, que As Nosas deportivistas xogarían na cancha por antonomasia do deportivismo.\nO club anunciaba esta noticia antes de que as restricións sanitarias afectasen á cidade herculina. O cruce está marcado para o 8 de novembro ás 19:00 h., polo que, salvo que o peche perimetral da cidade persista, podería manterse a ubicación do partido.\nSegundo explicaba o Real Club Deportivo a entidade coruñesas “fixou xa data, hora e lugar para o partido da 6ª xornada de Primeira Iberdrola que lle enfronta en casa ao Sevilla FC. Por primeira vez esta tempada, As Nosas xogarán como locais no Estadio ABANCA-Riazor, no que a pasada tempada tan só puideron disputar un partido de Copa da Raíña fronte á Valencia CF”.\nTal e como sinalaba o RCD, “as condicións de acceso ao Estadio quedan pendentes de fixar a próxima semana en función da situación epidemiolóxica e as medidas sanitaria”.\nAs Nosas deportivistas terán que agardar para xogar con público\nHoxe mesmo, o RC Deportivo tiña que recuar na súa iniciativa de abrir as portas a un cento de seareiras para o partido que o Dépor ABANCA vai xogar mañá sábado ás 13:00 horas na Cidade Deportiva de Abegondo contra o Santa Teresa estremeño.\nEtiquetas DéporDépor ABANCAfútbolRC DeportivoRCDRiazorSanta TeresaSevilla


A Feira do Libro de Ourense aposta pola especialización\nOurense: A Feira do Libro de Ourense aposta pola especialización\nO certame, que se inaugura hoxe, remodelouse para potenciar a oferta\nAntonio Cortes Santos\n04/06/2013 07:15 h\nCoa certeza e a constatación a pé de caseta de que as feiras do libro necesitaban «unha volta» para superar un esquema que xa non resultaba atractivo, a Federación de Librarías de Galicia poñía en marcha este ano un novo modelo para o calendario anual de feiras do libro que se celebran na comunidade. A de Ourense, que hoxe abre ao público e que estará na Alameda ata o vindeiro domingo -inclusive-, seguirá as liñas das celebradas ata o de agora e artellará a súa actividade en base a expositores cunha oferta especializada, un amplo programa de actividades de apoio e a incentivación da participación dos escolares, os lectores do futuro. No certame participan 12 librarías, 10 delas da cidade, e o acto inaugural será un espectáculo.\nNa presentación da Feira do Libro de Ourense 2013, celebrada onte na CEO, participaron o conselleiro de Cultura e Educación, Xesús Vázquez Abad, o presidente da Deputación de Ourense, José Manuel Baltar, a presidenta da Federación de Librarías de Galicia, Pilar Rodríguez, e o responsable da Asociación Provincial de Libreiros de Ourense, José Manuel García Mosquera.\nO conselleiro de Cultura e Educación reiterou a aposta institucional polo calendario de feiras do libro que se está a desenvolver en Galicia e salientou que o acordo de colaboración coa Federación de Librarías de Galicia para o novo modelo de feiras «se está a traducir incluso nun incremento de vendas -un 15% na de Ferrol- malia a grave crise económica».\nDo libro infantil ao electrónico\nUn pulo que dende a Consellería se ve como un dobre trunfo: por un lado porque se incentiva a actividade das pequenas librarías e, ademais, porque iso demostra que «nesta época difícil os galegos e galegas non deixan a un lado a lectura».\nA feira contará, segundo anunciou Pilar Rodríguez, con postos especializados: «Haberá dende librarías para o público infantil a unha centrada no libro electrónico, pasando por gastronomía, literatura galega, manualidades ou un outlet para que os libreiros vendan material descatalogado».\n«Está constatado o incremento de participantes co novo modelo que se puxo en marcha»\n«A de Ourense é a única feira de Galicia que se enche con profesionais da propia cidade»\nLibro electrónico Ferrol ciudad Comarca de Ferrolterra José Manuel Baltar Xesús Vázquez


Código de Boas Prácticas das Cooperativas Galegas – Espazo Coop\nCódigo de Boas Prácticas das Cooperativas Galegas\nHome/Biblioteca, Novas do cooperativismo/Código de Boas Prácticas das Cooperativas Galegas\nAs sociedades cooperativas galegas poden adherirse de maneira libre a este código de boas prácticas elaborado polo Cecoop e aprobado polo Cogaco. Deste xeito formarán parte dun Rexistro de Entidades con este Código ético.\nNun momento no que a práctica mercantil ven esixindo aos seus entes a adhesión a formas de actuación responsables, o movemento cooperativo non pode pechar os seus ollos ao fenómeno que se está a vivir a nivel mundial, e máis sendo un movemento dinamizador da economía social. A preocupación da sociedade actual por cuestións ambientais e sociais desemboca nunha demanda de información que as empresas deben satisfacer. Así, as cooperativas tamén se conciencian do impacto da súa actuación sobre todas as persoas socias que a integran e expresan o seu compromiso de contribuír ao desenvolvemento económico, ao mesmo tempo que a\nmellorar a calidade de vida das persoas empregadas, as súas familias, e da comunidade onde se integran así como da sociedade no seu conxunto.\nEste código de boas prácticas constitúe un sistema de autorregulación polo que se establecen os principios e regras que rexerán a actuación e relación das cooperativas -sempre que elixan adherirse a el- para cos seus membros, persoal traballador e outros\noperadores do ámbito da súa actuación (clientes, provedores, administracións públicas, etc.).\nO contido deste código está integrado polos principios reitores do cooperativismo e dos entes de economía social, o acatamento e información sobre a normativa aplicable (no ámbito estatal e autonómico), o establecementos de políticas xerais de actuación nas relacións da cooperativa no nivel interno e externo, así como a creación dun órgano garante do cumprimento deste código ético.\nResúmese así o obxectivo principal do código na procura dun comportamento transparente, honesto e responsable da cooperativa e os seus membros no seu ámbito de actuación, a busca dun impacto positivo daquela dentro da comunidade e a demanda de reflectir unha imaxe de confianza e mellora da súa reputación propiciando unha vantaxe competitiva e mellora dos seus resultados.\nCon esta finalidade, e no exercicio das súas funcións de promoción e difusión do cooperativismo, o Consello Galego de Cooperativas acordou na súa sesión do 15 de decembro de 2016 a aprobación do Código de boas prácticas das sociedades cooperativas galegas, que se pon á disposición de todas as sociedades cooperativas para a súa adhesión. Trátase dunha opción voluntaria pero aconsellable, e necesaria no senso do actual sentir social.\n( Código de boas prácticas das sociedades cooperativas galegas)\nAs sociedades cooperativas galegas poden adherirse libre e voluntariamente a este código de boas prácticas, adquirindo o compromiso de dar cumprimento aos principios que rexerán tanto a súa actuación interna como as súas relacións con terceiros no desenvolvemento da súa actividade, no marco do compromiso de responsabilidade social cooperativa.\nAquelas cooperativas que decidan adherirse, poden comunicalo a economiasocial.emprego@xunta.gal a través do modelo incluído como Anexo no propio código de boas prácticas, que se amosa a continuación. Deste xeito, levarase un rexistro das entidades adheridas ao que se dará publicidade a través da páxina da Rede Eusumo co obxectivo de dar máis visibilidade ás cooperativas que asuman este compromiso de responsabilidade e transparencia.\nPreme aquí : Código de Boas Prácticas das Sociedades Cooperativas Galegas\nNuria2018-01-26T11:10:03+01:0025/01/2018|Biblioteca, Novas do cooperativismo|0 Comments


O 10 de setembro abre a inscrición para os cursos de natación cuadrimestrais no Multiusos Fontes do Sar e no C.D. Santa Isabel | Multiusos Fontes do Sar - Complexo Deportivo Santa Isabel\nO 10 de setembro abre a inscrición para os cursos de natación cuadrimestrais no Multiusos Fontes do Sar e no C.D. Santa Isabel\nEn outubro comezará no Complexo Deportivo Santa Isabel e na piscina Fontes do Sar unha nova edición de cursiños de natación cuadrimestrais, na que se ofertan preto de 1.600 prazas para abonados e non abonados ás instalacións. Os abonados dos centros terán un período de inscrición preferente, que empezará o martes 10 de setembro, mentres que os non abonados deberán agardar a facelo ata o 17 de setembro.\nNa oferta de cursos hai clases de natación terapéutica e preparto, clases específicas para as persoas maiores de 60 anos, para nenos de diferentes rangos de idade (3-7 anos, 7-13 anos, 13-17 anos) e un cursiño master para quenes coñecendo as técnicas da natación buscan mellorar a súa condición física. A inscrición aos cursos realizarase de xeito presencial na recepción das piscinas Fontes do Sar e do C.D. Santa Isabel, ou de xeito on-line a través da web www.multiusos.net e www.santaisabel.net.


Colegas das palabras: The Homens\n18 febreiro 2018\n"Calamar" de The Homens.\nTivo os seus inicios sobre o ano 2004 na Casa Xurásica de Compostela, no mesmo ambiente doutras bandas como Samesugas ou Fame Neghra. Os seus compoñentes tiñan experiencia en grupos como os propios Fame Neghra, Street Fighter ou Stay Pretty, en liñas próximas ao garage ou ao hardcore. Porén, a formación da banda supón a adopción dun estilo moito máis próximo ao powerpop, con puntuais influencias de post-core e britpop. A súa aposta musical toca dous vértices: a posibilidade de facer música pop sen complexos en lingua galega, e o compromiso coa libre difusión da cultura. Neste último sentido, a inmensa maioría dos seus traballos pode ser descargado de balde da súa propia páxina web, baixo licenzas Creative Commons.\nO seu primeiro traballo, o EP The Homens sae á luz no verán de 2005, en formato mp3. En menos dun ano, seguirá outro EP, The Homens #2. O ano 2006, co lanzamento do novo traballo, supón un aumento da popularidade e da actividade do grupo, que chega a dar uns 30 concertos pola Galiza, visitando tamén varios festivais en Portugal. A súa canción "Sandra Dee" quedará entre as dez primeiras do concurso A polo ghit e o EP será escollido polos lectores da Sono-tone como un dos cinco mellores traballos do ano.\nA principios de 2007 o grupo participa do disco homenaxe a Andrés do Barro Manifesto Dobarrista, coa canción "Con máis amor".\nNo ano 2007, sacan á luz o seu primeiro traballo longo Tres, será escollido como o segundo mellor traballo de 2007 polos lectores da Sono-tone. O grupo continuou o seu traballo con multitude de concertos por todo país, así como en Portugal, Alemaña, Euskadi ou Cataluña.\nA comezos do 2008, e xunto con Samesugas, unha banda coa que comparten comezos e boas relacións, sacan en vinilo o EP conxunto The Homens Vs. Samesugas, no que ambos grupos intercambian versións e inclúen temas novos. Finalmente no nadal do 2009 presentan o seu último disco, na Sala Nasa de Santiago de Compostela xunto con Novedades Carminha, que leva por título Cuarta potencia novamente gravado nos estudios Ultramarinos Costa Brava no verán do 2009.


Fauna da Gallaecia: Nidificación dunha parella de gaivotas patiamarelas (Larus michaellis) nunha palmeira despois do ataque do picudo\nNidificación dunha parella de gaivotas patiamarelas (Larus michaellis) nunha palmeira despois do ataque do picudo\n"Palmero sube a la palma\nque su amor la solicita" Cantiga popular criolla\n"Non hai mal que por ben non veña" dicía frecuentemente a miña avoa, e mira tí que en ocasións pode ser certo, polo menos en parte. Seguramente xa sabedes que dun tempo a esta parte as palmeiras que se usan con fines ornamentais están sendo atacadas por un coleóptero chamado "picudo vermello" (Rhynchophorus ferrugineus), de orixe asiática, que as fai secar e está a supor un saco sen fondo presupostario para as arcas municipais en tratamentos fitosanitarios preventivos e paliativos, sen contar a retirada daquelas palmeiras que rematan por perecer.\nCando este escarabello remata por secar a palmeira, se esta non é retirada, queda unha especie de poste de gran altura. Fai precisamente un par de días foi localizada unha parella de gaivota patiamarela (Larus michaellis) con actitude reproductiva nunha palmeira seca, depois do ataque do picudo, nun parque urbán da cidade de Vigo (Pontevedra).\nOnte, día 3 de maio de 2016, fun tratar de fotografar este feito que ao final puiden fotografar e velahí tendes a testemuña gráfica da parella en cuestión facendo da malograda palmeira canaria (Phoenix canariensis) o seu novo fogar.\nPublicado por Alberto Rivero en 8:25\nEtiquetas: Aves, Galicia, Larus michaellis, Pontevedra, Ría de Vigo, Vigo


"As camas existen, pero non se dotan do persoal necesario para estar dispoñibles"\nRedacción | Martes, 16 de Xaneiro de 2018, 11:24\nARCHIVADO EN | colapso CHUS pacientes hospital urxencias\nImaxe de arquivo das Urxencias do CHUS.\nA saturación das Urxencias non remata de solucionarse no hospital de Santiago, onde este mesmo luns chegaron a acumularse ata 20 pacientes no corredor de acceso durante horas, tal e como denuncia a Asociación de Pacientes e Usuarios do CHUS.\nA asociación constatou que ao longo da tarde se foron acumulando enfermos de distinta gravidade, mentres pacientes pendentes de ingreso se mantiñan nos espazos de atención.\n"As camas existen, pero non se dotan do persoal necesario para que sexan un recurso sanitario dispoñible", explica a asociación. Por tanto, reclaman "habilitar máis espazos en Urxencias dotados de persoal e dispoñer de camas hospitalarias no momento en que son demandadas".\nNo seu comunicado, rexeitan que desde a Xunta se culpe aos pacientes de usar mal o servizo de Urxencias, porque "non somos nós os que valoramos o noso estado de saúde nin os que decidimos que debemos ser antendidos", senón os profesionais "sometidos a condicións e presións intolerables".\n"Acudimos a urxencias hospitalarias porque noutros niveis de atención non hai recursos e medios equivalentes", argumentan, para criticar o "modelo hospitalocéntrico".\nA asociación lamenta, ademais, a falta de canles para amparar as denuncias dos pacientes e para a participación, así como un ditame da Valedora favorable ao Sergas para o que "nin sequera realizou unha inspección física e persoal do que sucede no servizo".\n"Xa o chamaremos", a fórmula para ocultar listas de espera da sanidade\nUnha asociación sanitaria respóndelle a Feijóo: "Unha cama hospitalaria non é un moble"\nO CHUAC, entre os hospitais españois máis saturados pola gripe\nO Concello de Castroverde contrario a prohibir a plantación de eucaliptos e tacha de "chafalleiro" ao conselleiro de Medio Rural


O derrube dun falso teito queda nun "bo susto" no Isidora Riestra - Canal Rías Baixas\nO derrube dun falso teito queda nun “bo susto” no Isidora Riestra\nPontevedra> Gran susto co que amenceron esta mañá no CEIP Isidora Riestra de Poio. A profesora de cuarto de primaria atopouse con que o falso teito da aula caera sobre os pupitres. A única boa nova desta noticia é que estes feitos tiveron lugar na fin de semana e non hai que lamentar máis danos. Dende o centro agardan que a Xunta se poña a traballar canto antes na recuperación deste espazo.\nCun bo susto, así comezaron o día os docentes do CEIP Isidora Riestra cando abriron as portas da aula de 4 de infantil e se atoparon co falso teito caído.\nO único positivo desta nova é que tivo lugar na fin de semana\nO día transcorreu con normalidade neste centro e os alumnos de tres anos desta aula foron reubicados noutra clase\nDende o concello lembraron esta maña que as obras dos centros son competencia da Xunta de Galicia, son eles sempre os que dan o visto bo a todos os traballos. Neste caso estamos a falar dunha obra que se fixo hai 5 anos. Dende o concello piden máis atención por parte do Goberno Autonómico nos centros educativos de Poio.\nDende o centro dixéronnos esta mañá que xa estiveron alí tanto os técnicos do concello como os da Xunta de Galicia quenes aseguraron que o resto das aulas están en perfecto estado, o único problema existente era con esa, que é a única que ten falso teito.\nO que agardan dende o CEIP Isidora Riestra e que estes traballos se acometan canto antes para volver á normalidade.\nPor fortuna este falso teito decidiu caerse en horario non lectivo, senon os danos podería ser moito máis grandes. Agora tócalle ás administracións públicas poñerse a traballar e darlle o 100 por 100 da seguridade a este centro do concello de Poio.\nArtigo anterior“As mulleres que opinan son perigosas” aterran en Pontevedra o 2 e 3 de marzo\nSeguinte artigoBuscan o corpo de Sonia Iglesias nunha propiedade da súa parexa\nA provincia de Pontevedra rexistrou 8.731 denuncias en materia de Seguridade...\n‘Solvencia’ abre no centro a súa tenda de roupa solidaria